Ziņa presei 27.03.2019.

**Latvijas lauku tūrisma asociācija „Lauku ceļotājs” aicina uz biedru kopsapulci un semināru**

"Lauku ceļotājs" 28. martā ielūdz uz kopsapulci un semināru, kas notiks Ikšķiles novada Tīnūžu pagasta jaunajā alus un vīna degustāciju darbnīcā "Turkalnes muižas klēts".

Dienas pirmajā daļā notiks LLTA "Lauku ceļotājs" biedru kopsapulce. Tiks sniegts valdes un revīzijas komisijas ziņojums par 2018. gadu. Pēc ziņojuma, saskaņā ar statūtos noteikto termiņu, tiks pārvēlēta asociācijas valde un revīzijas komisija. Turpinājumā asociācijas biedri diskutēs par aktualitātēm lauku tūrismā: Tūrisma likumu, Konkurences likumu, izredzēm samazinātā PVN piemērošanā ēdināšanas nozarei, apdrošināšanas priekšlikumiem, u.c.

Dienas otrajā daļā, no plkst. 12:30 notiks visiem interesentiem atvērts seminārs. Semināra prezentācijas sniegs pieredzējuši praktiķi, tās veltītas šādām tēmām:

* Digitālās vides pielietošana biznesa attīstībā.
* Lauku tūrisma programmu veidošana un iekļaušana tūroperatoru programmās, tālo tirgu tendences un pieprasījumi.
* Praktisks un funkcionāls produktu un suvenīru iepakojums un dizains, mūsdienu tendences. Iepakojuma klasifikācija, materiāli, formas, veidi, marķējums.

Pēc semināra visiem interesentiem būs iespēja saimnieka pavadībā apskatīt atpūtas kompleksu “Turbas” un jaunatvērto alus un vīna degustāciju darbnīcu „Turkalnes muižas klēts” <https://www.facebook.com/TurkalnesMuiza/> .

Šobrīd dalībai kopsapulcē pieteikušies jau 120 lauku tūrisma uzņēmeji. Vairāk informācijas par kopsapulces un semināra programmu, pieteikšanos: <https://www.celotajs.lv/lv/news/item/view/892>.

Asnāte Ziemele,

Latvijas Lauku tūrisma asociācijas “Lauku ceļotājs” prezidente (tel. 29285756)

*Par biedrību „Lauku ceļotājs”: Biedrība „Lauku ceļotājs” ir vecākā un spēcīgākā lauku tūrisma organizācija Latvijā, dibināta 1993. gadā. Biedrības mērķis ir lauku tūrisma attīstība Latvijā kopējā lauku ekonomikas kontekstā, sadarbojoties ar lauksaimniecības, pašvaldību, dabas aizsardzības un citām nozarēm. „Lauku ceļotājs” pārstāv savu biedru intereses, iesaistās uzņēmējiem labvēlīgas politikas veidošanā, kalpo kā profesionālas informācijas forums un mārketinga platforma. „Lauku ceļotāja” biedri ir lauku tūrisma, lauksaimniecības, amatniecības uzņēmēji, pašvaldības, valsts iestāžu un organizāciju struktūrvienības visos Latvijas novados.*